philippes etc doen te wetene alle jegenwoirdige ende
toecommende dat wy ontfangen hebben de oitmoedige supplicatie
van nicolas crop temmerman belast met wyf ende zeven
kinderen inhoudende hoe dat op den vierde meye xvc twee ende
tzeventich hy suppleant met zekere personen wesende ten
huyse van malin vande schals tavernier inde prochie van
ghids onder wynendale, zoo heeft de selve malin questie
souckende, hem supliant aengeseyt dat hy aen hadde zyn
wyfs halscleet, daerop hy suppliant zeyde by uwen paeyse
ick en doe open treckende zyn weetrock ende toochde
de contrarien van dyer twelck den voirn. malin ziende
zeyde wat pestilentie hoe zie ick alsoe ende nyetmin
voirts questie souckende heeft geseyte tot eenen wouter
caeckaert indien claes denoterende hem suppliant ende ick
vochten wyen zoudte ghy helpen, daerop de zelve wouter
antwoirde ick zoude claes helpen, endenhy supplient alle tselve
patientich verdragende seide hy malin sints dien egheen occasu
van querellen crygende, heeft nochtans anderwarf zyn
proposte geaddresseert aen hem suppliant met spitige woirden
ende geseyde wat pestilentie, ghy hebte de gegheelen dach
geloopen rontomme myn huys hem supplient in proprieteyt
toebehoirende ick hebber meer aene dan ghy doet, willende
infereren dat tzelve huys zeer belast was, daerop
hy supliant gracelyck antwoirdende zeyde hebt ghy meer
daeraen bewaert wel, den cortsten dach es lanckt genouch
van eens mans aermoede ofte leedt te verwytene ofte
diergelycke woirden, mits welcken den voirn malin zeyde ten
oneerlycxten doet uwe moedere ick soude u naer u vleesch
steken steckende mitsdien met eenen snydere zeere vi$$eeselve
naer hem suppliant, twelcke ziende janneken die huysvrouwe vande voirn. malin
met assistentie van eenige heeft hem uuyter camer gesteken
ende corts daernaer es met grooten furie wederomme inden
camer gecommen met eenen blooten snydere , daermede hy hem
suppliant een steke gegeven heeft in zyn een ooghe, die vande
selven steke uuyte ende verloren es vallende hy suppliant
mits dien ter eerden , ende alzoe de voirn malin even aerch
bleeft stekende, hij supliant op geraeckt zynde, heeft hem
geweert met eenen snyder, ende den zelven malin gegeven zestien
quetsueren, danof hy in corten tyde ghenesen wierdt, nyetmin
alzoe int zelve conflicte present ende tusschen beeder was
tvoirn. janneken, heeft in haer schoudere een wonde gecregen
daerof zy terstont overleden es, twelcke wonde zy voer
haer overlyden hem supliant geimputeert heeft, danof hy nochtans
gheene zekertheyt en weet als duer dabondantie vanden bloede
vloyende uuyt zyn uuytgesteken ooghe ende continuelle invasie
vande voirn. malin zoe verturbeert ende van allen jugemente
geprimeert wesende, dat hem nyet mogelick en was zyn deffentie
by maen oft discretie te connen doene twelck over zulcx
by grooten ongelucke ende fortune zoude moeten zyn geschiet
aenden persoen van tvoirs. janneken ter cause vanden welcken
hy suppliant hem zedert geghouden heeft in abstracte plaetsen
tot zyne verdriete ende desolatie van zyne huysvrauwe ende
zeven kinderen gheen goet hebbende dat hy met zynen zueren
aerbeyt heeft connen winnen ende hoewel hy anderssins
es van goede naeme ende fame, ende paeys gemaect heeft
met de gheinteresseerde partye en zoude nyet vrielick
dorren hanteren noch converseren binnen onsen lande alsoe
hy zeght zonder onsr gracie omme de welcke hy ons zeer
oitmoedelyck ghebeden heeft soe eist dat wy de
zaeken voirs. overgemerct ende hierop gehadt t advis
van onsen lieven beminden bailliu burchmeesters ende schepenen van
wynendale, den voirs. nicolas crop suppliant genegen wesende
tzynder voirs bede ende supplicatie ende hem willende in
dit stuck gracie ende genaede prefereren voir rigeur ende
strangheyt van justicien hebben inden gevalle alsboven
vergeven quytgeschelden ende geremitteert, vergeven schelden
quyte ende remitteren uuyt onse s$$derlinge gracie by desen
tfeyt ende manslach boven verclaert mitsgaders alle peyne
ende boete corporelle ende criminelle daerinne hy ter cause
van dyen $$$ diesser aencleeft tegens ons ende justicie
misdaen ende misbruyckt mach hebben , hen als daeraff
wederstellende ende restituerende tot zyne goede fame ende
naeme in onsen voirs lande ende graefscepe van vlaenderen
ende allen anderen onse landen ende heerlicheden, ende tot zyne
ongeconfiskeerde goeden indien hy eenige heeft alsoe hy
was voerde toecompste vande manslach voirs., imponerende
hierop een eeuwich zwygen ende silentie onsen procureur
general ende allen anderen onse rechteren ende officieren wie
zy zyn satisfactie ende beteringe eerst ende alvoiren byden
voirs. supliant gedaen der geinteresseerde partie zoe verre
die noch nyet gedaen en es ende eenige daertoe staet
civilick alleenelick behoudelyck dat de voirs supliant gehouden
wort tvoirs feyte ende manslach jegens ons oick civilick
te beteren naer de gelegentheyt vander misdaet die faculteyt
van zyne goede ende onse ordinancien daerop gemaect ende
boven dien te betaelen die redelycke costen van justicie
indien eenige ter causen voirs. geschiet zyn alter arbitraige
ende taxatie van onsen lieven ende getrouwen die president
ende luyden van onsen rade in vlaenderen die wy daertoe committeren,
ontbiedende daeromme ende bevelen den voirs. van onsen rade in vlaenderen
dat voir hen geroupen de ghene dier behoiren gerroupen te zyne zy
procederen wel ende duechdelyck ter verifficatie ende interimemente
van desen naer haer vorme ende inhouden, ende ter arbitraige
ende tauxatie vander amende civile ende costen van justicie
voirs. twelcke interinemente de selve supliant sal gehouden
zyn te vervolgen voer de voors. van onsen rade binnen zesse
maenden naestcommendeop peyne te verliesen deffect van desen
ende dat gedaen ende de voirs. amende civile getaxeert ende
betaelt zynde in handen vande ghene van onse ontfangers diet
behoiren zal, die gehouden wort daeraf ontfanck te maeken rekeninge
bewys ende reliqua te doene tonsen proffyte metten
andere penningen van zynen ontfanghe zy onse souverain bailliu
van vlaenderen, ende allen anderen onsen rechters ende officiers jegewoirdige
ende toecommende ende haere stedehouders ende eenyegelyck
van hen die dit aengaen zal, doen laeten ende gedoogen
den voirs supliant van onse jegewoirdige gracie ende remissie
quyt scheldinge ende pardoene inder vuegen ende manieren
voirs. rustelick vredelick ende eeuwelick genyeten
ende gebruycken sonder hem te doene noch laten geschien
nu noch in toecommende tyde in lyfve noch in goeden
eenich hinder letsel oft moyenisse ter contrarien maer
indien zyn lyff oft eenige van zyne ongeconfisceerde goeden
daeromme gevangen becommert belet oft gearresteert waeren
dat zy die stellen oft doen stellen terstont ende zonder vertreck
tot volcommen slakinge ende delivrancie want ons alsoe
gelieft, ende ten eynde dat dit goet vaste ende gestadich
blyve ten eeuwichen daghe zoe hebben wy onsen zegel
hiernaer doen hangen behoudelick in andere zaken ons
rechte ende eenyegelick tzyne in allen gegeven in
onser stadt van brussele inde maent van november
int jaer onssheeren duyssent vyfhondert ende
dryentzeventich van onsen rycken etc. opden ply
stont gescreven byden coninck in zynen rade ende
geteeckent j delatorre